**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu nariadenia vlády, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov informovaná prostredníctvom predbežnej informácie č. PI/2024/279 zverejnenej v informačnom systéme verejnej správy Slov-Lex od 16. októbra 2024 do 25. októbra 2024.

K predbežnej informácii č. PI/2024/279 predložila vyjadrenie Platforma rodín detí so zdravotným znevýhodnením, v ktorom navrhla

* doplniť žiakov s mentálnym postihnutím v prílohe č. 9 nariadenia vlády (Klasifikácia žiakov so zdravotným znevýhodnením a všeobecným intelektovým nadaním v bežných triedach strednej školy pre výpočet koeficientu personálnej náročnosti),
* upraviť znenie prílohy č. 8 v nadväznosti na povahu vzdelávania žiakov s mentálnym postihnutím,
* upraviť výkonové normatívy, ktoré sú podkladom pre financovanie zariadení poradenstva a prevencie tak, aby zohľadňovali vo vyššej miere potreby špecializovaných centier poradenstva a prevencie.

 Pri príprave návrhu právneho predpisu bolo vyjadrenie Platformy rodín detí so zdravotným znevýhodnením čiastočne akceptované v časti, ktorá sa týka doplnenia žiakov s mentálnym postihnutím do prílohy č. 9 ako aj úpravy znenia prílohy č. 8.

 Vyhodnotenie pripomienky, ktorá sa týka požiadavky úpravy koeficientov pre špecializované centrá poradenstva a prevencie si vyžaduje nevyhnutný čas na overenie efektivity aktuálne nastavených koeficientov, keďže na ich základe sú tieto centrá financované len od 1. januára 2024.